
[bookmark: _GoBack]Με μεγάλη επιτυχία παρουσιάστηκε, τη Δευτέρα 12 Ιανουαρίου 2015, για πρώτη φορά στην Ελλάδα, το έργο του Βρετανού θεατρικού συγγραφέα και σκηνοθέτη Duncan Macmillan, Πνεύμονες, στο πλαίσιο της σειράς εκδηλώσεων «Θεατρικό Αναλόγιο στο Σπίτι της Κύπρου». Η παράσταση πραγματοποιήθηκε σε συνεργασία με τον Κινητήρα Studio Artistic Residency Centre και με τη στήριξη της AEGEAN.
Οι Πνεύμονες, ένα θεατρικό έργο για τις διάφορες μορφές που παίρνει η αγάπη σε διαφορετικά στάδια της ζωής μας, γράφτηκε το 2011 και παρουσιάστηκε σε μετάφραση του ταλαντούχου κύπριου ηθοποιού Πάρι Ερωτοκρίτου, καλλιτεχνικού διευθυντή και συνιδρυτή της ομάδας Fresh Target Theatre, που τα τελευταία χρόνια ζει και εργάζεται στο Λονδίνο, ως μέλος και βοηθός σκηνοθέτης στη φημισμένη ομάδα Cheek by Jowl του σκηνοθέτη Declan Donnellan.
Τον συγγραφέα και τους συντελεστές του αναλογίου, καλωσόρισε, στο Σπίτι της Κύπρου, η Μορφωτικός Σύμβουλος της Κυπριακής Πρεσβείας κ. Μαρία Παναγίδου.
Επί σκηνής, ένα ζευγάρι, γύρω στα τριάντα, συζητούν, ανησυχούν και ελπίζουν για τις επιλογές και το μέλλον τους. Είναι μορφωμένοι, σκεπτόμενοι και προβληματισμένοι για το κατά πόσο έχουν τους σωστούς λόγους για να φέρουν στον κόσμο ένα παιδί. Όμως, σε μια εποχή υπερπληθυσμού της γης, τρομακτικών κλιματικών αλλά και πολιτικών αλλαγών, ποιοί είναι ακριβώς οι 'σωστοί λόγοι'; 
Τη σκηνοθετική επιμέλεια του θεατρικού αναλογίου είχε η Βίκυ Αδάμου. Τον Άντρα και τη Γυναίκα ερμήνευσαν οι ηθοποιοί Πάρις Ερωτοκρίτου και Σοφία Μαραθάκη οι οποίοι εισέπραξαν το παρατεταμένο χειροκρότημα και τα εγκωμιαστικά σχόλια των θεατών.

